text: Nou accident de trànsit als accessos a Castellciutat — RàdioSeu 107.2 FM: notícies de La Seu d'Urgell, l'Alt Urgell i el Pirineu
  Sou a: Inici / Notícies / Nou accident de trànsit als accessos a Castellciutat
  05/10/2007 13:11
  L'accés a Castellciutat ha patit aquest migdia un nou accident de trànsit. El xoc ha provocat danys materials als dos vehicles però, afortunadament, només hi ha hagut una persona ferida lleu pel que fa als danys personals, segons han informat els Mossos d'Esquadra.
  El sinistre s'ha produït passades les 12 del migdia al quilòmetre 229 de la carretera N-260, a prop de l'hotel El Castell de Ciutat. Per causes que s'estan analitzant, han topat un Audi A3 i un Citröen C2, tots dos amb matrícula andorrana. Les tasques de retirada dels vehicles han obligat els Mossos a donar pas alternatiu, cosa que ha provocat retencions en els dos sentits de la marxa. La situació ha acabat col.lapsant els carrers de Castellciutat, a causa dels vehicles que intentaven evitar la cua passant per dins del poble.
  L'accident arriba en plena reclamació perquè el ministeri de Foment resolgui d'una vegada per totes el problema dels accessos a Castellciutat, on ja hi ha hagut alguns accidents mortals. Aquest va ser un dels temes que es va tractar dijous a la nit en una reunió de veïns del poble. El vicepresident de l'Associació de Veïns de Castellciutat, Miquel Parra, ha anunciat que estudien dur a terme mobilitzacions per exigir solucions immediates, després de molt de temps esperant que s'executi el projecte. En la mateixa línia, dilluns passat tots els grups municipals de l'Ajuntament de la Seu van aprovar una moció per pressionar el ministeri.
  A més a més de l'intens trànsit habitual a la N-260, la circulació a Castellciutat també s'ha complicat aquests darrers mesos a dins mateix del poble, per la coincidència de diverses obres de nous edificis. El moviment de vehicles i de maquinària que comporten aquests treballs també ha agreujat els ja habituals problemes d'aparcament.
  També pel que fa al trànsit, un conductor andorrà ha resultat ferit lleu aquesta matinada passada, en un accident a la carretera N-145. Els fets han estat al quilòmetre 2, a prop d'Anserall. Per causes desconegudes, el conductor va perdre el control del vehicle, un Fiat Panda, amb matrícula andorrana, que va donar una volta de campana i va bolcar. En les tasques de rescat i de neteja de la via hi han treballat dues dotacions dels Bombers de la Seu i una dels Mossos d'Esquadra.